
Text rozhodnutia
Súd: Krajský súd Žilina Spisová značka: 25Sd/138/2016 Identifikačné číslo súdneho spisu: 5016200564 Dátum vydania rozhodnutia: 08. 09. 2016 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2016:5016200564.1 Uznesenie Krajský súd v Žiline - správny súd, v právnej veci navrhovateľa: Mgr. N. U., nar. XX. XX. XXXX, r. č.: XXXXXX/XXXX, bytom J. W., B. XXXX/XX, právne zast. JUDr. Ivanou Špánikovou, advokátkou, so sídlom v X. X., B. U. XX, proti odporkyni: Sociálna poisťovňa, ústredie, so sídlom Ul. 29. augusta č. 8 - 10, 813 63 Bratislava, o starobný dôchodok, takto r o z h o d o l : Súd konanie z a s t a v u j e . Po právoplatnosti rozhodnutia bude vec p o s t ú p e n á Sociálnej poisťovni. o d ô v o d n e n i e : Odporkyňa napadnutým rozhodnutím č. XXX XXX XXXX X - I. zo dňa 17. mája 2016 podľa § 65 a § 82 Zákona o sociálnom poistení v znení neskorších predpisov priznala navrhovateľovi od 19. decembra 2015 starobný dôchodok v sume 156,90 € mesačne a od 1. januára 2016 zvýšený podľa § 82 Zákona o sociálnom poistení na sumu 158,80 € mesačne. Proti rozhodnutiu odporkyne podal navrhovateľ včas opravný prostriedok, v ktorom namietal, že mu nebola v sume starobného dôchodku zhodnotená doba služby získaná v rozsahu nároku na výsluhový dôchodok, keď spolu s obdobím dôchodkového poistenia získaného v osobitnom systéme sociálneho poistenia (t. j. 23 rokov 68 dní, vo všeobecnom systéme dôchodkového poistenia získal 15 rokov a 303 dní) získal celkovo viac ako 39 rokov obdobia dôchodkového poistenia, pričom pre určenie sumy starobného dôchodku v napadnutom rozhodnutí mu nebola táto celková doba dôchodkového poistenia zhodnotená, iba doba získaná vo všeobecnom systéme dôchodkového poistenia. Absolútne vylúčenie doby služby z nároku na starobný dôchodok a na určenie jeho sumy považuje za diskriminačné v zmysle zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou. V rámci konania o opravnom prostriedku vydala odporkyňa zmenové rozhodnutie č. XXX XXX XXXX X dňa 26. júla 2016, ktorým napadnuté rozhodnutie zo dňa 17. mája 2016 mení v časti odôvodnenie. Aj proti tomuto rozhodnutiu odporkyne (č. XXX XXX XXXX X zo dňa 26. 7. 2016) podal navrhovateľ včas návrh na jeho preskúmanie, ktoré bolo doručené súdu dňa 5. septembra 2016. Podľa § 293dp zákona č. 461/2003 Z. z. v znení zákona č. 125/2016 Z. z., účinnom od 1. júla 2016 sa návrh navrhovateľa na preskúmanie rozhodnutia odporkyne zo dňa 26. 7. 2016 považuje za odvolanie podľa zákona účinného od 1. júla 2016, podané riadne a včas. S účinnosťou od 1. júla 2016 o odvolaní proti rozhodnutiu odporkyne vo veciach dôchodkových dávok v súlade s § 215 ods. 4 Zákona o sociálnom poistení v znení zákona č. 677/2006 Z. z. rozhoduje generálny riaditeľ Sociálnej poisťovne. Krajský súd s účinnosťou od 1. júla 2016 nepreskúmava neprávoplatné rozhodnutia odporkyne o dôchodkových dávkach, návrh na preskúmanie rozhodnutia odporkyne zo dňa 26. 7. 2016 bol doručený tunajšiemu súdu po 1. júli 2016, a nakoľko nové rozhodnutie odporkyne zo dňa 26. 7. 2016 mení rozhodnutie odporkyne č. XXX XXX XXXX X zo dňa 17. mája 2016 v časti odôvodnenie, správny súd konanie vo veci zastavil podľa § 18 ods. 1 zákona č. 162/2015 Z. z. Správneho súdneho poriadku. Po právoplatnosti tohto rozhodnutia bude vec (návrh na preskúmanie rozhodnutia odporkyne zo dňa 26. 7. 2016) postúpená odporkyni, t. j. orgánu, ktorý rozhodnutie vydal, na rozhodnutie o tomto návrhu. Poučenie: Proti tomuto uzneseniu kasačná sťažnosť n i e j e prípustná.

